“Mallemeule moet sluit” – petisieTyre Sampson (Foto: Twitter) ’n Petisie is begin om die FreeFall-valtoring by die Icon-pretpark in Orlando, VSA, te sluit nadat die 14-jarige Tyre Sampson op 24 Maart van dié bewegende mallemeule na sy dood geval het. Sowat 5 000 mense het reeds die petisie geteken. CBS News berig die petisie is deur ’n gemeenskapsgroep genaamd “Juneteenth Project Coalition” begin. Volgens die petisie moet die valtoring afgebreek word en ŉ gedenkteken van Sampson in die plek daarvan opgerig word. Die groep eis verder die mallemeule se eienaar en werknemers aanspreeklik gehou moet word vir die dood van Sampson. Hulle vra ook dat veiligheidsgordels op ritte vereis word en meer protokolle ingestel moet word indien iemand beseer word. Die groep het Maandag by die pretpark byeengekom uit protes teen die valtoringrit. “Doen die regte ding en sluit die rit,” het lede van die skare geëis. Sampson se familie het in April ’n dagvaarding by die rondgaande hof in Orange County teen die pretpark ingedien, en beskuldig die pretpark en mallemeulevervaardigers en -operateur van nataligheid. Die bevindinge in ’n forensiese ingenieur se verslag oor die voorval lui dat ’n operateursfout vermoedelik die primêre oorsaak was dat Tyre tydens die FreeFall-valtoringrit na sy dood geval het. Maroela Media het vroeër berig dat aanpassings “met die hand” aan die FreeFall-valtoringrit gemaak is “wat daartoe gelei het dat dit onveilig was”. Volgens die verslag kan die oorsaak van die ongeluk dus nie aan ’n meganiese of elektriese fout toegeskryf word nie. Boonop was die tiener volgens die ongeluksverslag sowat 24 kg swaarder as die gewiglimiet van die rit. Hoewel ŉ gewigsbeperking in die mallemeule se bedryfshandleiding gelys is, is geen lengte- of gewigsbeperkings by die kaartjietoonbank aangebring nie en personeel is nie ingelig oor die beperkings nie, volgens die dagvaarding. Die prokureurs beweer in die dagvaarding dat die pretpark en betrokke maatskappye Tyre kon waarsku oor die gewig- en lengtebeperking van die mallemeule.